Det bliver særdeles vanskeligt at argumentere for, at elbiler er for dyre, når Seat i starten af 2020 sender deres Mii electric på gaden.

Med en salgspris på lige under 150.000 kroner har elbilerne ramt et nyt lavpunkt, når det gælder pris – og det skal vel at mærke forstås positivt.

Mii electric får en rækkevidde på 260 km efter den nye standard WLTP. Erfaringer viser allerede nu, at den standard er langt mere realistisk end den gamle NEDC-cyklus.

Hvis du genkender designet på Mii electric, er det, fordi det stammer direkte fra VW-koncernens trillinger VW-Up!, Skoda Citigo og altså Seat Mii.

De er alle tre godt i gang med at blive konverteret til elbiler. E-Up! har allerede fået fastsat prisen til 163.000 kroner, mens Skoda endnu venter lidt med at prissætte deres CITIGOe iV.

Fælles for dem alle er grundskemaet, som består af et batteri, som i Mii electric er på 36,8 kWh. Det er samme størrelse som i Citigoe iV og e-Up!.

Elmotoren har en effekt på 61 kW (83 hk), og topfarten er begrænset til 130 km/t. Man skal dog ikke forvente nogen raket ved lyskrydse, Mii electric skal bruge 12,3 sekunder på at nå 100 km/t.

Til gengæld kan 0-50 km/t klares på bare 3,9 sekunder, hvilket måske er mere relevant ved bykørsel. Seat oplyser selv, at hvis bilen primært kører bykørsel, kan rækkevidden strækkes til hele 360 km.

Men nok så interessant er det, at Seat (og de to andre) har besluttet at give bilen mulighed for jævnstrømsopladning via CCS (Combined Charging System). Det betyder, at den kan oplade med 40 kW på farten eller med op til 7,2 kW ved brug af en hjemmeladeboks.

Nu bliver det realistisk at købe elbil

Søren W. Rasmussen er teknisk redaktør for FDM’s magasin Motor, og han har mange lovord tilovers for den nye generation af billige elbiler, som også indbefatter den nye elektriske Peugeot 208 og den nyeste version af Renault Zoe:

»Generelt ser vi nu, at der begynder at dukke elbiler op til priser, som er inden for den type biler, hvor vi danskere køber flest. Man skal stadig have 30.000 til 90.000 kroner mere op af lommen, hvis man sammenligner med de tilsvarende benzinbiler, men vi har bevæget os fra, at elbiler var elitens projekt, til noget, som almindelige danskere realistisk kan købe,« siger han.

Med til historien hører også, at hele den tekniske side med ladebokse og udbuddet af abonnementer til opladning er blevet professionaliseret:

»Der er dukket mange gode produkter op, og det er blevet rutine for en elektriker at sætte en ladeboks op. Man er ikke længere pioner, hvis man køber en elbil. Vi forventer helt klart, at et stigende antal danskere, som overvejer at købe en bil i den her størrelse, vil vælge en elbil,« siger Søren W. Rasmussen og giver det lille staldtip, at priserne lige nu kan gå hen og være ekstra attraktive, da der jo ikke er nogen afgift på de billige elbiler. Dermed får man faktisk bil for alle sine penge, fastslår han.

Heller ikke brugtvognspriserne er FDM specielt bange for med de nye biler. Der er sket meget, siden de første elbiler dukkede op i Danmark, og bilernes kvalitet, rækkevidde og opladningsmuligheder er siden blevet stærkt forbedret.

Men Søren W. Rasmussen har dog et lille forbehold i forhold til de tre nye elektriske udgaver af VW-kocernens populære mikrobil:

»Man skal være opmærksom på, at grundkonstruktionen i en e-Up! eller en Seat Mii electric er otte år gammel, og man får derfor ikke de seneste opdateringer på sikkerhedssiden,« siger han og peger i stedet på Peugeot e-208, som er en helt ny bil konstrueret fra bunden som elbil.